A Bizottság határozata
(1993. január 19.)
a tagállamok által szarvasmarhafélék, sertés és lófélék, valamint friss hús és húsipari termékek behozatalára feljogosított harmadik országok jegyzékének megállapításáról szóló 79/542/EGK tanácsi határozat módosításáról és a 89/15/EGK és a 90/135/EGK határozat hatályon kívül helyezéséről
(93/100/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1601/92/EGK tanácsi rendelettel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 3. cikkére,
tekintettel a szermaradványok jelenléte tekintetében az állatok és a friss hús vizsgálatáról szóló, 1986. szeptember 16-i 86/469/EGK tanácsi irányelvre [3] és különösen annak 7. cikkére,
tekintettel az állattenyésztés terén egyes hormonhatású anya- gok használatának betiltásáról szóló, 1988. március 7-i 88/146/EGK tanácsi irányelvre [4] és különösen annak 6. cikkére,
mivel a legutóbb a 93/99/EGK bizottsági határozattal [5] módosított 79/542/EGK tanácsi határozat [6] értelmében jegyzék készült a tagállamok által szarvasmarhafélék, sertés és lófélék, valamint friss hús és húskészítmények behozatalára feljogosított harmadik országokról;
mivel a legutóbb a 91/487/EGK határozattal [7] módosított 89/15/EGK bizottsági határozat [8] értelmében a tagállamok engedélyezik az élő állatok és friss hús olyan harmadik országokból történő behozatalát, amelyek garanciákat adtak az állatokban és a friss húsban található hormonhatású anyagok maradványainak vizsgálatára vonatkozóan;
mivel a legutóbb a 91/486/EGK határozattal [9] módosított 90/135/EGK bizottsági határozat [10] értelmében figyelembe veszik azokat a terveket, amelyek meghatározzák az egyes harmadik országok által a nem hormonhatású anyagok maradványainak vizsgálatára vonatkozóan adott garanciákat;
mivel az élő állatok és állati termékek belső piacon belüli szabad forgalma szükségessé teszi a harmadik országokból származó behozatal állatorvosi vizsgálatának megszervezését a Közösség területére való belépési ponton;
mivel ezen új rendszer megfelelő működése a zökkenőmentes információáramláson és az átláthatóságon alapul;
mivel e célkitűzés elérése érdekében egyesíteni kell a tagállamok által élő állatok és friss hús behozatala tekintetében engedélyezett harmadik országok különböző jegyzékeit, és a harmadik országok jegyzékét a nemzetközi szabványos kóddal (ISO kód) összhangban kell összeállítani;
mivel bizonyos országok illetékes hatóságai garanciákat adtak a hormonhatású anyagok élő állatokkal kapcsolatos, hizlalási célú felhasználására vonatkozóan, és ezeket a garanciákat figyelembe kell venni;
mivel a hormonhatású anyagok hizlalási célú felhasználásának tilalma a vágásra szánt élő állatokra vonatkozik; mivel nem indokolt, hogy ez a tilalom a lófélék vonatkozásában a felsorolt országokból érkező, tenyésztés és termelés céljából tartott lóféléket és törzskönyvezett lovakat is érintse;
mivel emellett a legutóbb a 92/161/EGK határozattal [11] módosított 92/160/EGK bizottsági határozat [12] alapján figyelembe kell venni egyes harmadik országok régiókba sorolását;
mivel ezen túlmenően figyelembe kell venni a juhok és kecskék harmadik országokból történő behozatalát is;
mivel egyes tagállamok azonnali vágás céljából hoznak be élő juhokat Albániából, és szükséges - ideiglenes intézkedésként - engedélyezni ezen állatok közvetlen behozatalát az érintett tagállamokba addig, amíg a Bizottság végre nem hajt egy állat-egészségügyi kiküldetést; mivel az ilyen behozatalok végső időpontjául 1993. július 1-jét kell kitűzni;
mivel Litvánia és Ukrajna illetékes hatóságai bizonyos garanciákat adtak, és helyénvaló - első lépésként - Litvániát és Ukrajnát felvenni a lófélék Közösségbe való bevitelével kapcsolatos jegyzékbe;
mivel a tagállamok csak akkor engedélyezhetik az e határozatban említett állatok és állati termékek harmadik országból történő behozatalát, ha a szóban forgó állatok és állati termékek megfelelnek az adott országból történő behozatalra vonatkozó állat-egészségügyi követelményeknek;
mivel ennek megfelelően a 79/542/EGK határozatot módosítani kell, a 89/15/EGK és a 90/135/EGK határozatot pedig hatályon kívül kell helyezni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK határozat a következőképpen módosul:
1. a cím helyébe a következő szöveg lép:
"A Tanács 1976. december 21-i 79/542/EGK határozata a tagállamok által szarvasmarhafélék, sertések és friss hús behozatalára feljogosított harmadik országok jegyzékének megállapításáról;"
.
2. az 1. cikk (3) bekezdésének a) és b) pontja helyébe a következő rendelkezések lépnek:
"(3) A 92/160/EGK határozat sérelme nélkül
a) a tagállamok engedélyezik a lófélék behozatalát a melléklet 1. részében szereplő harmadik országokból vagy azok részeiből;
b) a tagállamok engedélyezik a törzskönyvezett lovaknak a melléklet 2. részében felsorolt harmadik országokból vagy országrészekből a Közösségbe történő ideiglenes beléptetését, vagy ezekbe az országokba vagy országrészekbe történő ideiglenes kivitelét követő újbóli beléptetését;"
3. az 1. cikk a következő (4) bekezdéssel egészül ki:
"(4) a tagállamok az élő állatok, különösen a vágásra szánt lófélék, valamint a hús és a húskészítmények behozatalát csak azokból a harmadik országokból vagy azok olyan részeiből engedélyezik, amelyek szerepelnek a melléklet 1. részében található jegyzékben és megfelelnek a szermaradványokkal kapcsolatos garanciáknak.;"
4. a melléklet helyébe e határozat melléklete lép.
2. cikk
A 89/15/EK és a 90/135/EK határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 1993. január 19-én.